CELEX: 32011D0218
Language: hu
Date: 2011-03-09 00:00:00
Title: 2011/218/EU: A Tanács határozata ( 2011. március 9. ) az egyrészről az Európai Unió, másrészről a Feröer szigetek kormánya közötti tudományos és technológiai együttműködésről és a Feröer szigeteknek az Unió kutatási, technológiafejlesztési és képzési tevékenységekre vonatkozó hetedik keretprogramjához (2007–2013) való társulásáról szóló megállapodás megkötéséről

7.4.2011   
            
            
               HU
            
            
               Az Európai Unió Hivatalos Lapja
            
            
               L 93/1
            
         A TANÁCS HATÁROZATA
   (2011. március 9.)
   az egyrészről az Európai Unió, másrészről a Feröer szigetek kormánya közötti tudományos és technológiai együttműködésről és a Feröer szigeteknek az Unió kutatási, technológiafejlesztési és képzési tevékenységekre vonatkozó hetedik keretprogramjához (2007–2013) való társulásáról szóló megállapodás megkötéséről
   (2011/218/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 186. cikkére, összefüggésben a 218. cikke (6) bekezdése a) pontjának v. alpontjával,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:
   
               (1)
            
            
               A Bizottság az Unió nevében tárgyalásokat folytatott a Feröer szigetek kormányával egy tudományos és technológiai együttműködési, és a Feröer szigeteknek az Unió kutatási, technológiafejlesztési és képzési tevékenységekre vonatkozó hetedik keretprogramjához (2007–2013) való társulásáról szóló megállapodás (a továbbiakban: a megállapodás) megkötéséről.
            
         
               (2)
            
            
               A felek képviselői 2010. június 3-án Brüsszelben aláírták a megállapodást és 2010. január 1-jétől ideiglenesen alkalmazzák figyelemmel későbbi megkötésére.
            
         
               (3)
            
            
               A megállapodást az Unió nevében meg kell kötni,
            
         ELFOGADTA EZT A HATÁROZATOT:
   1. cikk
   Az Európai Unió és a Feröer szigetek kormánya közötti tudományos és technológiai együttműködésről és a Feröer szigeteknek az Unió kutatási, technológiafejlesztési és képzési tevékenységekre vonatkozó hetedik keretprogramjához (2007–2013) való társulásáról szóló megállapodást a Tanács az Unió nevében jóváhagyja (1).
   2. cikk
   A Bizottság kialakítja a megállapodás 4. cikkének (1) bekezdése alapján létrehozandó vegyes bizottságban az Unió által képviselendő álláspontot.
   3. cikk
   A Tanács elnöke az Unió nevében elvégzi a megállapodás 5. cikkének (2) bekezdésében előírt értesítést.
   4. cikk
   Ez a határozat az elfogadásának napján lép hatályba.
   
      Kelt Brüsszelben, 2011. március 9-én.
      
         
            a Tanács részéről
         
         
            az elnök
         
         CSÉFALVAY Z.
      
   
   
      (1)  HL L 245., 2010.9.17., 2. o.